
ПРИЈЕДЛОГ
 
На основу члана 6. Закона о комуналним дјелатностима ("Службени гласник Републике Српске", број: 124/11 и 100/17), члана 39. Закона о локалној самоуправи ("Службени гласник Републике Српске", број: 97/16 и 36/19) и члана 27. Статута града Зворник – пречишћени текст („Службени гласник града Зворник“, број: 5/17) Скупштина града Зворник, на 36. редовној сједници одржаној дана ________2020. године доноси:
                                                                     
                                                                                                                                                                                
ОДЛУКУ
О ИЗМЈЕНАМА И ДОПУНАМА
ОДЛУКЕ О КОМУНАЛНОМ РЕДУ НА ПОДРУЧЈУ ГРАДА ЗВОРНИК

Члан 1.
У Одлуци о комуналном реду на подручју Града Зворник ("Службени гласник града Зворник", број: 3/18) у члану 15. у ставу 1. тачка 3. се брише. Досадашња тачка 4. постаје тачка 3.

Члан 2.
Члан 21. се мијења и гласи:
"Члан 21.
(1)  Корисник комуналне услуге је физичко лице, предузетник, удружење грађана, привредно друштво и друга правна лица, органи, организације и институције јавних служби који на законит начин користе комунале услуге.
(2)  Корисник комуналне услуге  користи комуналне услуге које је јединица локалне самоуправе организовала на свом подручју у складу са одредбама Закона о комуналним дјелатностима.
(3)  Пружање и коришћење комуналних услуга одвожења отпада врши се на основу уговора закљученог између даваоца комуналне услуге и корисника комуналне услуге.
(4)  Општи услови за закључење уговора су:
1) обавезе даваоца комуналне услуге као што су: уредно и квалитетно одвожење отпада, утврђивање цијене у складу са овом одлуком, 
2) обавезе корисника комуналних услуга као што су: уредно плаћање комуналне услуге у складу са испостављеном фактуром, коришћење комуналне услуге у складу са овом одлуком,
3)  вријеме на које се закључује уговор,
4)  услови за раскидање уговора.
(5)  Кориснику комуналне услуге може се на његов захтјев одобрити да не користи услугу одвожења отпада:
1) ако техничке карактеристике система не омогућавају њено коришћење, 
2) ако је корисник комуналне услуге удаљен преко 1000 метара од мјеста одређеног за постављање контејнера и 
3) ако за корисника постоје боља техничка и економска рјешења под условом да то не шкоди другим корисницима.
(6)  Захтјев из претходног става се подноси даваоцу комуналне услуге. Уколико давалац комуналне услуге одбије захтјев корисника комуналне услуге, корисник комуналне услуге може затражити мишљење о испуњености услова од органа управе за комуналне послове. Мишљење надлежног органа управе за комуналне послове је обавезујуће.
(7) Под условима из претходног става одобриће се кориснику комуналне услуге и раскидање  уговора по подношењу захтјева.
 (8) Ако се промијени корисник услуге, нови корисник услуге је дужан да у року од 15 дана од настале промјене о томе обавијести даваоца комуналне услуге уз достављање исправе којом се доказује промјена корисника.
 (9) Ако се не пријави промјена корисника, обавеза плаћања накнаде за комуналне услуге пада на терет власника, односно корисника непокретности.
(10) Примјена обавезе плаћања према пријављеној промјени корисника услуге наступиће првог дана у наредном мјесецу.




Члан 3.       
Послије члана 21. додаје се нови члан 21а и гласи:
"Члан 21а.
(1) Корисник комуналне услуге који повремено борави на територији града Зворник обавезан је да пријави повремено коришћење комуналне услуге уз доставу одговарајућих исправа (потврда предсједник МЗ, потврда предсједника ЗЕВ и слично) и да са даваоцем комуналне услуге закључи уговор о коришћењу услуге под условима из члана 21. ове одлуке.
(2) Корисници из става 1. овог члана плаћају 40% од накнаде за одвожење комуналног отпада на годишњем нивоу.
(3) Корисник комуналне услуге може привремено одјавити коришћење услуге, уз претходно измирење до тада насталих обавеза и уз доставу одговарајућих исправа (потврда ЗЕВ-а, предсједника МЗ и слично), ако стамбени или пословни простор неће користити у периоду једнаком или дужем од два мјесеца.
(4) Код корисника комуналне услуге који одјаве коришћење комуналне услуге или пријаве повремено коришћење, уколико давалац комуналне услуге, редовном контролом утврди да корисник који је услугу одјавио исту користи, или да корисник који је пријавио повремено коришћење, услугу константно користи, услуга ће се обрачунати у пуној цијени од дана када је простор одјављен или пријављен на повремено коришћење..
(5) Одјава корисника комуналне услуге може се извршити и од стране даваоца комуналне услуге, у оправданим случајевима, на основу записника комисије коју формира давалац или на основу записника радника даваоца услуге задуженог за контролу.".

Члан 4.
У члану 23. став 2. тачка 1. подтачка 2. мијења се и гласи:
 "2. у осталим насељеним мјестима на подручју града Зворник цијена се одређује по домаћинству:
· домаћинства која су удаљена до 500 метара од мјеста одређеног за постављање контејнера плаћају пуну накнаду за одвоз кућног отпада,
· домаћинства која су удаљена од 500 до 1000 метара од мјеста одређеног за постављање контејнера плаћају 60% накнаде за одвоз смећа".

Послије става 2. додају се нови ст. 3. и 4. и гласе:
 "(3) Заједница етажних власника зграде је дужна да на захтјев даваоца комуналне услуге у року од 15 дана од дана поднесеног захтјева достави евиденције о власницима и податке о етажној својини у згради којом управља.
(4) Предсједник Мјесне заједнице је дужан да на захтјев даваоца комуналне услуге у року од 15 дана од дана поднесеног захтјева достави евиденцију о  корисницима комуналне услуге одвожења комуналног отпада.".

Члан 5.
Послије члана 24. додаје се нови члан 24а и гласи:
"Члан 24а.
(1) Рециклажно двориште је ограђени простор под надзором намијењен одвојеном сакупљању и привременом складиштењу различитих врста отпада. 
(2) Зелена острва су мјеста на којима грађани одлажу разврстани отпад у одговарајуће контејнере.
(3) Град Зворник успоставља и развија систем одвојеног сакупљања отпада на територији града Зворник и утврђује локације за рециклажна дворишта и зелена острва, укључујући и локације за сакупљање кабастог отпада. 
(4) Град Зворник је дужан да обезбиједи и опреми центре за сакупљање кабастог (крупног) комуналног отпада и изгради рециклажна дворишта и зелена острва.
(5) Град Зворник организује едукативне кампање за подизање свијести јавности о организованом управљању отпадом.".

Члан 6.
У члану 26. став 1. мијења се и гласи:
"(1) Посуде за отпад могу бити:
1) пластични и лимени контејнери запремине 0,6 m3, 0,8 m3 и 1,1 m3, у складу са стандардом DIN EN 840 и DIN 30700,
2) метални контејнери 5 m3 и 7 m3 у складу са стандардом DIN 30720,
3) пластичне канте за отпад 60, 80, 120 и 240 литара, у складу са стандардом DIN EN 840 и
4) најлонске вреће.".
Члан 7.
У члану 33. додаје се нови став 1. који гласи:
"(1) Простор за смјештај посуда код објеката колективног становања, предузећа и установа мора бити ограђен, заштићен од разношења отпадних материја и приступачан комуналном возилу.".
Досадашњи став 1. постаје став 2.

Послије става 2. додаје се нови став 3. који гласи:
"(3) Уколико је давалац комуналне услуге одговоран за оштећење или уништење посуде за отпад дужан је посуду о свом трошку поправити или замјенити исправном посудом.".
Досадашњи став 2. постаје став 4.

Члан 8.
У члану 34. после става 2. додаје се став 3. и гласи:
"(3) Корисник услуга може да ангажује даваоца комуналне услуге да одвезе и депонује крупни комунални отпад из става 1. овог члана и изван термина прописаних ставом 2. овог члана, за шта ће даваоцу комуналне услуге платити цијену услуга према важећем цјеновнику.“.

Члан 9.
У члану 38. додаје се нови став 1. који гласи:
"(1) Инвеститор изградње објекта, прије започињања грађевинских радова организује одвожење отпада у складу са  чланом 21. ове одлуке.".
Досадашњи став 1. постаје став 2.

Члан 10.
Члан 41. се мијења и гласи:
"Власници и корисници спортских и рекреационих објеката, забавних паркова и игралишта, организатори јавних скупова, јавних приредби и привремени корисници јавних површина организују одвожење отпада у складу са чланом 21. ове одлуке, те су дужни обезбиједити довољан број посуда за отпад и осигурати чишћење коришћених површина тако да те површине буду очишћене у року од осам часова по завршетку приредбе, односно времена кориштења објекта.".

Члан 11.
У члану 42. у ставу 1. послије тачке 14. додају се тачке 15, 16, 17, 18. и 19 и гласе:
"15) у посуде одлагати предмете и материјале који могу експлодирати, запалити посуду или представљати опасност за раднике који сакупљају или третирају отпад,
16)  бацање и остављање отпада у посуде за улични отпад или у посуде за комунални отпад које су у власништву других корисника,
17)   држање отворених сметлишта изузев регионалне санитарне депоније,
18) у контејнера за одвојено сакупљање одлагати други отпад, осим отпада за који су намијењени,
19)  свако пребирање и прекопавање по отпаду који је одложен у посуду за отпад.".

Члан 12.
Послије члана 46. додаје се нови члан 46а и гласи:
"Члан 46а.
(1) Дивље депоније представљају отпадне материје одложене на јавној или другој површини, супротно Закону о комуналној дјелатности, овој одлуци и другим прописима.
(2) Забрањено је стварање дивљих депонија на цијелој територији града Зворник.
(3) Лице које је депоновало отпад на дивљој депонији дужно је да по рјешењу комуналне полиције очисти дивљу депонију у цјелости.
(4) Уклањање отпада са дивљих депонија врши се на терет лица која су депоновала отпад, уколико су позната.
(5)Уколико се не може утврдити ко је извршио депоновање отпада, уклањање ће извршити правно лице или предузетник с којим након спроведеног поступка јавне набавке  Град Зворник закључи уговор.
(6) Након уклањања дивље депоније обавезно је обезбиједити предметну локацију од даљег неконтролисаног одлагања отпада на одговарајући начин. ".



Члан 13.
У члану 181. у ставу 1. мијења се тачка 16. и гласи:
"16) ако учини било какву радњу забрањену чланом 42. т. 1,2,3,4,5,6,7,8,9,10,12,13,16,18. и 19,".

Члан 14.
У члану 182. у ставу 1. мијења се тачка 2. и гласи:
"2) ако учини било коју радњу забрањену чланом 42. т. 11, 14, 15. и 17. и чланом 46а и не изврши радње предвиђене чл. 47, 48, 49, 50, 51. и 52,".

Члан 15.
Ова одлука ступа на снагу осмог дана од дана објављивања у "Службеном гласнику града Зворник".

О б р а з л о ж е њ е

Правни основ :
Правни основ је садржан у члану 39. Закона о локалној самоуправи ("Службени гласник Републике Српске", број: 97/16 и 36/19) и у члану 6. Закона о комуналним дјелатностима ("Службени гласник Републике Српске", број: 124/11 и 100/17).

Разлози због којих се предлаже доношење прописа:
1.Одлука Уставног суда Републике Српске, број: У-17/19 од 15. јула 2020.године ("Службени гласник Републике Српске", број: 75/20), којом се утврђује да члан 21. ст. 1, 2. и 3. Одлуке о комуналном реду на подручју града Зворник ("Службени гласник града Зворник", број: 3/18) није у сагласности са Уставом Републике Српске и Законом о комуналним дјелатностима ("Службени гласник Републике Српске", број: 124/11 и 100/17).
2.Потреба за детаљнијим регулисањем облигационоправних односа између даваоца и корисника комуналне услуге.

Образложење:

Скупштина града Зворник, на сједници одржаној дана 6. марта 2018. године, донијела је Одлуку о комуналном реду на подручју града Зворник.
Одлуком Уставног суда Републике Српске, број: У-17/19 од 15. јула 2020.године ("Службени гласник Републике Српске", број: 75/20),  утврђено је  да члан 21. ст. 1, 2. и 3. Одлуке о комуналном реду на подручју града Зворник ("Службени гласник града Зворник", број: 3/18) није у сагласности са Уставом Републике Српске и Законом о комуналним дјелатностима ("Службени гласник Републике Српске", број: 124/11 и 100/17).
Извршавајући наведену Одлуку Уставног суда Републике Српске и ради  бољег регулисања облигационоправних односа између корисника и даваоца комуналне услуге, предлаже се измјена и допуна Одлуке о комуналном реду на подручју града Зворник.
Чланом 1. приједлога одлуке прецизније је дефинисан појам кућног отпада.
Чланом 2. приједлога одлуке предложено је да се у цјелости  мијења члан 21., дијелом поступајући по Одлуци Уставног суда, а дијелом због обавезе да се сходно одредбама Закона о комуналним дјелатностима дефинишу општи услови за закључење уговора, да се дефинишу услови када се, због ситуације на лицу мјеста, кориснику услуге одвожења отпада може одобрити да не користи услугу одвожења отпада.
Чланом 3. приједлога одлуке дефинишу се ситуације привремене одјаве коришћења услуге и коришћење услуге од стране лица која повремено бораве на подручју Града Зворник.
Чланом 4. приједлога одлуке предложена је измјена члана 23. став. 2. подтачка 2. којим је био одређен јединствен критеријум за одређивање цијене одвоза отпада (по домаћинству) за све кориснике који живе у осталим насељеним мјестима на подручју Града Зворника, тј. у приградским насељима. 
Из разлога што квалитет пружене услуге није исти за кориснике који су удаљени од контејнера 1000 метара, као за оне који су удаљени мање од 500 метара предложена је категоризација истих на начин да корисници који су удаљени до 500 метара од мјеста одређеног за постављање контејнера плаћају пуну накнаду за одвоз кућног отпада, док они који су удаљени од 500 до 1000 метара од мјеста одређеног за постављање контејнера плаћају 60 % накнаде за одвоз кућног отпада. Осим тога, а у складу са чланом 4. Закона о комуналним дјелатностима („Службени гласник Републике Српске бр. 124/11 и 100/17) ради ажурирања евиденције корисника комуналних услуга, предложена је допуна истог члана одлуке на начин да се унесе обавеза Заједнице етажних власника да на захтјев даваоца услуга достави податке о корисницима комуналних услуга. Иста обавеза предвиђена је и за предсједнике мјесних заједница.
Чланом 5. приједлога одлуке дефинисан је начин одвојеног сакупљања отпада.
Чланом 6. приједлога одлуке детаљније су одређене врсте посуда које се могу користити за одлагање отпада
Чланом 7. приједлога одлуке дефинисано је на који начин треба да буде уређен простор за смјештај посуда за прикупљање отпада и поступање у случају оштећења посуде.
Чланом 8. приједлога одлуке дефинисано је да се одвоз крупног комуналног отпада може од стране надлежног предузећа уз накнаду вршити и мимо одређеног термина.
Чланом 9. приједлога одлуке дефинисан је начин на који инвеститор изградње објекта треба да организује одвожење крупног отпада.
Чланом 10. приједлога одлуке дефинисано на који начин власници и корисници спортских и рекреационих објеката, забавних паркова и игралишта, организатори јавних скупова, јавних приредби и привремени корисници јавних површина организују одвожење отпада, те су дужни обезбиједити довољан број посуда за отпад и осигурати чишћење коришћених површина тако да те површине буду очишћене у року од осам часова по завршетку приредбе, односно времена кориштења објекта.
Чланом 11. приједлога одлуке дефинисана су одређена ограничења у погледу одлагања отпада.
Чланом 12. приједлога одлуке дефинисане су дивље депоније.
Чланом 13. приједлога одлуке дефинисане су санкције за поступање супротно Одлуци о комуналном реду,
Чланом 14.приједлога одлуке дефинисане су санкције за поступање супротно Одлуци о комуналном реду.

Све измјене и допуне Одлуке предложене су с циљем повећања квалитета услуга, на начин да се учине максимално доступним што већем броју корисника, те да се очува и заштити животна средина од додатних загађења

Сматрам да је приједлог одлуке у складу са Законом о комуналним дјелатностима, те предлажем скупштини њено усвајање. 

